Côte d'Azur April 3, 2019 Leave a comment
Die eerste in 'n reeks van vier
Dit was seker die vele Belle Époque geboue in Nice wat aangevoer het dat iemand in 1910 sou sê dit is die mooiste stad in Europa. Dit maak die taak om daaroor te skryf uitdagend — vir dié wat gekwalifiseer is en vir dié, soos ek, wat ongekwalifiseerd is.
Hier is 'n kykie na die versierende idioom wat Belle Époque genoem word, letterlik, die mooi epog. Die styl floreer tussen die 1850s tot 1925. Elders beperk historici dit tot 1914. Dit was 'n tydperk van optimisme, streeks vrede, wetenskaplike vooruitgang, kulturele vernuwing en inname van die kolonies. Die naam van hierdie flambojante styl kon wel ontstaan he in teenwerking vir die afgryslikhede van die Eerste Wêreldoorlog.
Hier is die Negresco, seker die mees gesogte hotel in Nice en dié stad het 'n geskiedenis van hotelle, 160 teen die einde van die 19de-eeu. Dit is deur Niemann ontwerp en in 1912 opgerig. Die koepel, 'n weerklank van die Renaissance dom, is kenmerkend. Die geronde hoekfront waar strate deursny, is ook kenmerkend. Dié twee aspekte van die Negresco is, interessant genoeg, nie deur Niemann ontwerp nie, maar deur Gustav Eiffel (verwys Toring).
'n Geronde hoekfront van 'n gebou in Rue du Marechal Joffre. Let die balkonne in die hoekfront.
'n Juweel van 'n gebou in die omgewing van Avenue Felix Faure. Die balkonvensters is drieledig.
Die Crédit lyonnais (nee, dis nie 'n tikfout nie; pols die Franse waarom daardie "l" klein is) was vir my een van die mees indrukwekkende geboue, met die ruim geronde fronthoek en glasdekking, bevredigend in die eenvoud.